**Grundejerforeningen Holmstrup-Bakker,** [**holmstrup-bakker.dk**](http://holmstrup-bakker.dk/)

**Referat af generalforsamling 2016, 06.04.2016**

Antal fremmødte inklusiv bestyrelse: 23

**1. Valg af dirigent:**

Vivi Rasmussen, VR, afd. 4, foreslås. Forslaget vedtages.

VR erklærer generalforsamlingen lovligt indkaldt iht. vedtægterne, og indkaldelsen læses op. Der er ingen kommentarer til indkaldelsen fra forsamlingen.

**2. Formandens beretning om det forløbende år:**

Jan Bredgaard, JB, aflægger formandsberetning, se evt. bilag til referatet. Hovedpunkterne er "Renovering af fortorve", "Grønne områder", "Viborgvejs udvidelse", "Skraldespande" og "Snerydning".

Kim Dalbøge, KD, snerydningsansvarlig i hovedforeningen og fra afd. 3 supplerer med information om at stamvejen på Holmstruphøjvej samt industristamvejen på Holmstrupgaardvej er blevet opklassificeret hos kommunen til en højere klasse vedr. snerydning.

KD spørger til beretningen vedr. Viborgvej om hvorvidt man har spurgt ind hos kommunen vedr. at få etableret en støjmur ind mod området. JB svarer at ja det er der, og man kan se korrespondance og svar på hjemmesiden. JB henviser til punktet "sidste nyt" på hjemmesiden hvor der også vil være andet relevant at finde, og fortæller at forslag til bestyrelsen fra parcelejerne, også vedr. Viborgvejudvidelsen er meget velkomne.

Jens Arne, afd. 3, bemærker at der til tider kan være voldsomt svineri ved bænkene rundt om søerne. JB svarer at han ikke tror på skraldespandløsningen, men fortæller om at nogle afd. og enkeltpersoner samler affald op med mellemrum. Man kunne overveje at betale nogen et beløb for noget sådan, - og det vil der være meget luft til inden for det beløb som skraldespandsløsningen ville koste. Bestyrelsen er åben for forslag, men sandsynligvis vil dem som sviner også gøre det selvom der er skraldespande.

KD bemærker at man kunne skilte ved søerne med at det er privat område og at det forventes at man rydder op efter sig. Anne, afd. 1, bemærker at skiltning er en god idé, og man kunne informere om reglerne i området f.eks. vedr. affald og løse hunde osv. KD og Anne diskuterer om regler for løse hunde og fuglereder.

VR samler op og henstiller til at bestyrelsen tager inputtet med i det videre arbejde.

Vagn, afd. 7, bemærker vedr. snerydning af stierne at han aldrig har været tilfreds med rydning af disse og at de ryddes for sent da de har lav prioritet og dem der skal rydde, og at rydning derfor er spild af penge. JB svarer at vi uanset har nogle forpligtelser vi skal leve op til her, og at man kan se mere om vores snerydningsstrategi på hjemmesiden. KD kan kontaktes hvis der er spørgsmål eller kommentarer til snerydning.

Formandsberetning erklæres godkendt.

**3. Kassererens aflæggelse af regnskab:**

Agner Madsen, AM, fremlægger, se evt. bilag til referatet. AM bemærker vedr. græsslåning at siden sidste års generalforsamling har hovedforeningen administreret klipning af afdelingernes græsområder med én undtagelse.

Opsummeret er der ikke driftsoverskud på ca. 20.000,- som budgetteret, men i stedet på ca. 700,- primært pga. det beskrevne anlægsarbejde med dræn ved søerne.

Anne, afd. 1, spørger til hvor afd. 7 er, hvor man har udskudt den planlagte stirenovering pga. at dræn ved søerne blev prioriteret før denne. JB forklarer og fortæller at stirenoveringen blot er udskudt et år.

KD roser kassereren, men foreslår at man kunne forhøje det gebyr som hovedforeningen tager for ejerskifteoplysninger til ejendomsmæglere. AM forklarer om gebyrets størrelse og hvorfor opgaven hører under hovedforeningskassereren.

Kasper, afd. 3, spørger til posten i regnskabet som hedder kontingentfritagelse, og AM forklarer at dette svarer til hovedforeningsdelen af kontingentet (i 2015 er det 1000,-) som betales tilbage til hvert hovedforeningsbestyrelsesmedlem samt i øvrigt jf. vedtægterne, som et lille vederlag for de timer disse lægger i bestyrelsesarbejdet.

AM fremlægger balancen pr. 31.12.2015 med tilsvarende tal pr. 31.12.2014 til sammenligning. AM oplyser at regnskabet er godkendt uden bemærkninger af revisor. Der er ingen spørgsmål, og dirigenten opsummerer og regnskabet bliver godkendt.

**4. Behandling af rettidigt indkomne forslag:**

"**Forslag 1**:

Bestyrelsen foreslår, at kontingent til hovedafdelingen hæves fra kr. 1.000 til kr. 1.200 pr. år, da græsslåning fra de enkelte afdelinger er lagt ind under hovedafdelingen."

JB forklarer årsagen som primært er at græsslåning for afdelingerne nu er under hovedforenngen. AM supplerer med information om at de fleste afdelinger på deres nyligt afholdte generalforsamlinger har vedtaget tilsvarende kontingentsænkninger til disse afdelinger. Tonny, afd. 2, bemærker at AM information om at al græsslåning kan indeholdes i hovedforeningsbudgettet, alene er kendt viden for det år vi lige har afsluttet. VR samler op og **forslaget bliver vedtaget**.

"**Forslag 2**:

Bestyrelsen foreslår, at der kan pålægges et gebyr svarende til 10 procent af kontingentet til hovedafdelingen pr. husstand, til afdelinger der ikke ønsker eller selv kan stille en afdelingsbestyrelse."

JB forklarer og Lars Jensen, LJ, afd. 4, supplerer med at pege på vedtægternes information om at bestyrelsesarbejdet er et tillidshverv som man principielt ikke kan undslå sig, hvilket også taler for en administrationsomkostning hvis en afdeling ikke selv vil tage del i bestyrelsesarbejde. VR samler op og **forslaget bliver vedtaget**.

"**Forslag 3**:

Undertegnede foreslår, at opgaven med at passe og vedligeholde grundejerforeningens hjemmeside, honoreres med kr. 1.000 pr. år."

JB forklarer bla. at der er tale om en veldefineret og tidskrævende opgave, og at det tages med på generalforsamlingen, da man ønsker gennemsigtighed og synlighed. AM supplerer med at han estimerer at den hjemmesideansvarlige modtager 20-30 opslag fra ham, foruden support til afdelingerne, hvert år. VR samler op og **forslaget bliver vedtaget**.

"**Forslag 4**:

Undertegnede foreslår, at opgaven med at varetage forhold og kontakt med entreprenører angående snerydning samt glatførebekæmpelse i grundejerforeningens område, honoreres med kr. 1.000 pr. år."

JB forklarer som for forslag 3. VR samler op og **forslaget bliver vedtaget**.

"**Forslag 5**:

Undertegnede foreslår, at grus-stien der går langs søerne, forlænges igennem det grønne areal sydøst for Holmstrupgårdvej 138-136-134 til 120, samt at der samtidig etableres et dræn langs stien.

Afd. 1 har på deres generalforsamling den 16. marts 2016 vedtaget, at bidrage til dræningen langs stien med kr. 25.000. Den samlede udgift til anlægning af sti og dræn vil udgøre ca. kr. 67.000 incl. moms. Hovedafdelingens andel vil så være ca. kr. 42.000 incl. moms."

JB forklarer forslaget. Anne, afd. 1, bemærker at man kan gå tørskoet over græsset uden sti. KD bemærker at dette punkt vel ikke er på budgetforslaget. Kasper, afd. 3, spørger til det egentlige formål - om det primært er dræning eller etalerng af mere sti. Der bemærkes også fra et medlem at de lovede stirenoveringer bør prioriteres højere end dette hvis der skal prioriteres. LJ spørger til forklaring på at afd. 1 tilbyder at betale en del af omkostningerne. JB forklarer. Kasper, afd. 3, påpeger at der vel nok også vil være løbende omkostnnger til vedligehold. JB forklarer historikken omkring anlæggelse af stierne rundt om søerne. LJ spørger om AM kan sætte denne eventuelle omkostning ind i rammerne af budgetforslaget og AM forklarer at posten ikke er taget med for nuværende, men at vi har likvider til det hvis det prioriteres. KD opfordrer til at stemme nej. Og JB bemærker før afstemning at stirenoveringsprojektet er ved at være afsluttet, hvilket kan være et argument for luft til at arbejde med yderligere forskønnelse af området. VR samler op. **Forslaget bliver ikke vedtaget**.

"**Forslag 6** (forslag til vedtægtsændring):

Den understregede tekst foreslåes tilføjet i §42

§ 42

Afdelingen tegnes af et flertal i afdelingsbestyrelsen eller i mindre betydningsfulde forhold af formanden alene.

Et flertal i afdelingsbestyrelsen kan give afdelingskassereren enefuldmagt til at disponere på afdelingens konti i danske pengeinstitutter.

Eventuelt opsparede midler til vejformål kan kun anvendes inden for afdelingens geografiske område, og brug af midlerne kræver afdelingsgeneralforsamlingens godkendelse  med 2/3 flertal af de fremmødte medlemmer."

Steen Nielsen, afd. 2, forklarer forslaget, og begrunder med at man i de senere år har diskuteret nedlæggelse af afdelingerne, og at man gerne vil indbygge større sikkerhed for at opsparede vejmidler går til de områder hvor de er sparet op. KD erklærer sig enig.

VR samler op og **forslaget bliver vedtaget**.

**5. Fremlæggelse af budget og herunder hovedforeningskontingent og restancegebyrer:**

AM fremlægger bestyrelsens budgetforslag med kontigentforslag etc. Kontingentet er på budgetforslaget øget til 1.200,- som tidligere omtalt, hvilket for de fleste afdelingerne vedkommende betyder en fastholdelse af totalkontingentet. Der foreslås ikke ændringer i gældende restancegebyr. Se evt. bilag til referatet. Budgettet bliver godkendt med den bemærkning at det forinden skal tilrettes med opdateret beløb for udgifter til stirenovering. Dette skulle være at de ca. 50.000,- på budgetforslaget på denne post, rettes til ca. 75.000,- så det forventede driftsunderskudt bliver ca. 5.000,-.

**6. Valg af formand og suppleant:**

JB genvælges som formand. Det diskuteres om den næste suppleant er suppleant til formandsposten eller til bestyrelsen, og det klarlægges af Aksel, advokat, (afdeling ikke kendt af referent) at jf. vedtægterne må det være en suppleant til formandsposten. Der er ikke nogen tilkendegivelse fra afgående suppleant, Preben Poulsen afd. 6, om genopstilling, og denne kunne desværre ikke være til stede. KD stiller op til suppleantposten og bliver valgt til denne. VR samler op og foreslår at bestyrelsen fremadrettet indhenter skriftlig tilkendegivelse om f.eks. en positiv indstilling til genvalg. Det foreslås at bestyrelsen overvejer forslag til vedtægtsændring vedr. at bestyrelsen indbyrdes konstituerer sig med ny formand såfremt den på generalforsamlingen valgte formand ikke længere kan være formand.

**7. Valg af kasserer og suppleant:**

Der er ikke valg til disse poster i år.

**8. Valg af revisor og suppleant:**

Afgående revisor genopstiller. Revisor genvælges. Som revisorsuppleant vælges Vivi Rasmussen, afd. 4.

**9. Eventuelt:**

Input fra KD: Forslag om at bestyrelsen nedsætter en arbejdsgruppe som ser på de grønne områder.

Input fra Anne, afd. 1: Ser et behov for en langtidsplan, 20-30 års sigt, for de grønne områder, og fortæller at man kan få gratis hjælp fra kommunen fra veluddannede folk. JB fortæller at man fra bestyrelsens side har kontakt med kommunen også vedr. dette, og at deres tilbagemelding er at der idag ikke længere er ressourcer til hjælp til sådan planlægning

Input/orientering fra Kasper, afd. 3: Man har på deres afdelings generalforsamling talt om at oprette en Facebook side, for deling af informationer bla. om arrangementer og andet relevant. Det bemærkes fra forsamlingen af afdeling 1 og 4 har oprettet Facebookgrupper for deres afdelinger, til uformel deling af information.

Til slut takker dirigenten VR for god ro og orden og overlader slutbemærkningen til formanden. JB afslutter med tak til alle fremmødte for deres bidrag og specielt tak til VR for god styring af aftenen.

Refereret 06.04.2016 af Lars Jensen, afd. 4.